Document ID: /roh_data/filtered/fineweb-2-filterrobots_roh.jsonl.gz/56168

Economia
GEA a la creaziun da valur regiunala
In svilup economic persistent è indispensabel per il Grischun, sche nus vulain garantir la qualitad da viver e la segirtad sociala da l’entira populaziun e dar er en l’avegnir ina perspectiva a noss chantun muntagnard.
L’Allianza dal Center Grischun s’engascha per…
- la promoziun da las interpresas pitschnas e mesaunas.
- la commerzialisaziun da products locals per l’export.
- la stgaffiziun da cundiziuns da lavur e da vita interessantas.
- l’eliminaziun d’obstachels d’in stadi centralistic che na tegnan betg quint da las particularitads dal Grischun.
- cooperaziuns tranter las interpresas, ils singuls secturs economics, las instituziuns da furmaziun e las regiuns vischinas.
- il transfer da cumpetenzas, savida e tecnologias tranter instituts da perscrutaziun ed interpresas.
- la giustia fiscala sco premissa centrala per la pasch sociala e regiuns cumpetitivas.
- la promoziun intenziunada d’interprendidras giuvnas e d’interprendiders giuvens.
- cleras cundiziuns da basa ecologicas, economicas e socialas sco fundament per la libertad d’interpresa.
GEA al turissem
Il pli grond chapital dal Grischun è sia cuntrada natirala e culturala incumparabla ch’è a medem temp spazi vital ed economic.
L’Allianza dal Center Grischun s’engascha per…
- il sustegn d’occurrenzas grondas internaziunalas en ils secturs sport, congress e cultura.
- la promoziun dal turissem durant l’entir onn.
- mesiras per meglierar e sustegnair purschidas confurmas al martgà che promovan las pernottaziuns.
- cundiziuns favuraivlas, cunzunt proceduras da permissiun simplifitgadas per la construcziun d’infrastructura turistica.
- ina collavuraziun pli intensiva dal turissem e da l’agricultura.
- la midada d’utilisaziun d’anteriurs edifizis agriculs.
GEA ad in’agricultura indigena
Puras e purs grischuns adempleschan numerusas incumbensas irremplazzablas: ellas ed els mantegnan e tgiran la cuntrada natirala e culturala, produceschan victualias regiunalas da gronda qualitad e segireschan la colonisaziun decentrala dal Grischun sco era dal spazi da lavur e dal spazi cultural ed economic rural.
L’Allianza dal Center Grischun s’engascha per…
- in’agricultura multifuncziunala ed innovativa ch’è conscienta da l’ambient e dal clima.
- ina convivenza e chapientscha vicendaivla da regiuns agriculas ed urbanas.
- ina producziun ecologica da victualias.
- il rinforzament da products regiunals d’auta qualitad.
- il mantegniment da surfatschas da producziun agriculas en vista a la segirezza alimentara da la Svizra e la preservaziun da las basas d’existenza per ils manaschis.
- l’autonomia dal Chantun en connex cun la schluppettada d’animals da rapina gronds che pericliteschan evidentamain la cultivaziun da nossas alps.
- ina segirada sociala equivalenta per las puras.
- entradas segiras per las puras ed ils purs en il territori da muntogna ed en la regiun da la val.
- la promoziun da la tgira da la cuntrada culturala.
- la regulaziun da las populaziuns d’animals da rapina sco dal capricorn.
GEA a l’energia regenerabla e durabla ed ad ina natira intacta
Il diever persistent da nossas resursas è indispensabel per las abitantas ed ils abitants dal Grischun.
L’Allianza dal Center Grischun s’engascha per…
- la promoziun e l’extensiun d’energias natiralas regenerablas.
- il diever effizient da la forza idraulica e d’ulteriuras energias regenerablas.
- ina protecziun da la cuntrada, da la natira e dal maletg dal lieu che permetta da far diever d’energia regenerabla.
- ina bilantscha climatica neutrala dal Grischun l’onn 2050; energias regenerablas, dapli effizienza energetica e mesiras da spargnar energia duain evitar l’acquist supplementar da carburants fossils.
- ina mobilitad effizienta cun funtaunas d’energia durablas.
- mesiras per reducir il sfarlattim da victualias.